УСТРОЙСТВЕН ПРАВИЛНИК
НА МИНИСТЕРСТВОТО НА МЛАДЕЖТА И СПОРТА

Глава първа
ОБЩИ ПОЛОЖЕНИЯ

[bookmark: p11283887]Чл. 1. С правилника се уреждат основните въпроси, свързани с организацията, дейността, функциите и числеността на персонала на Министерството на младежта и спорта, наричано по-нататък "министерството", и на неговите организационни структури и административни звена.
[bookmark: p11283888]Чл. 2. (1) Министерството на младежта и спорта е юридическо лице на бюджетна издръжка със седалище и адрес на управление: гр. София,                    бул. "Васил Левски" № 75.
(2) Министерството на младежта и спорта е администрация, която подпомага министъра при осъществяването на правомощията му, осигурява технически неговата дейност и административното обслужване на гражданите и юридическите лица.

Глава втора
ПРАВОМОЩИЯ НА МИНИСТЪРА НА МЛАДЕЖТА И СПОРТА

Раздел I
Общи положения

[bookmark: p11283889][bookmark: p11283890][bookmark: p49276352]Чл. 3. (1) Министърът на младежта и спорта, наричан по-нататък "министъра", е централен едноличен орган на изпълнителната власт, който ръководи осъществяването на държавната политика в областта на младежта и спорта.
(2) При осъществяването на правомощията си министърът се подпомага от трима заместник-министри.
(3) Министърът делегира с писмена заповед правомощия на заместник-министрите и определя техните функции.
(4) Правомощията на министъра в негово отсъствие от страната или когато ползва законоустановен отпуск, се изпълняват от определен с писмена заповед за всеки конкретен случай заместник-министър.
[bookmark: p11283892][bookmark: p49276353]
Раздел II
Правомощия на министъра

Чл. 4.  Министърът упражнява правомощията си в съответствие с Конституцията на Република България и в изпълнение на законите, като самостоятелно или съвместно с други органи на властта и/или обществени организации:
1. ръководи, координира и контролира осъществяването на държавната политика в областта на младежта и спорта;
2. определя стратегическите цели и приоритети на политиката в областта на младежта и спорта и организира и координира разработването на стратегически документи съгласно разпоредбите на Закона за физическото възпитание и спорта и Закона за младежта;
3. ръководи, координира и контролира разработването на програми в изпълнение на Закона за физическото възпитание и спорта и Закона за младежта;
4. взаимодейства с държавните и местните органи, спортни, младежки и други организации при осъществяване на политиките и при разработването, контрола, наблюдението и изпълнението на стратегическите документи съгласно разпоредбите на Закона за физическото възпитание и спорта и Закона за младежта;
5. осъществява контрол по спазването на Закона за физическото възпитание и спорта и на Закона за младежта;
6. координира дейността на административните структури в системата на изпълнителната власт, общините, спортните, младежки и други организации при изпълнението на държавната политика, стратегическите документи, плановете и програмите в областта на младежта и спорта;
7. създава условия за научноизследователска и приложна дейност в областта на физическата активност, физическото възпитание, спорта и спортно-туристическите дейности, както и в областта на младежта;
8. подпомага финансово подготовката и участието на български спортисти на олимпийски и паралимпийски игри, както и подготовката и участието на национални отбори и спортисти в международни спортни състезания в предвидените от закон случаи;
9. подпомага спортните организации и други лица в предвидените в закон случаи;
10. утвърждава списък на военно-приложните спортове по предложение на министъра на отбраната;
11. ръководи разработването и осъществява политиката на Министерството за участие в програми и проекти, финансирани със средства от Европейския съюз, международни финансови институции и други донори; 
12. управлява спортните обекти и съоръжения – държавна собственост, предоставени за управление на министерството, като упражнява контрол по спазването на режима за ползване на спортните обекти и съоръжения – държавна или общинска собственост, за нуждите на младежта и спорта;
13. упражнява правата на държавата като едноличен собственик на капитала, както и правата на държавата като съдружник/акционер в публичните предприятия и взема решения по въпроси, предоставени в негова компетентност;
14. упражнява делегираните му от закона правомощия по отношение на Държавно предприятие "Български спортен тотализатор", назначава и освобождава органите на управление съгласувано с министъра на финансите, сключва договори за възлагане на управлението с членовете на управителния съвет и с изпълнителния директор и прави предложение за приемане на Устройствения правилник на Държавно предприятие "Български спортен тотализатор" от Министерския съвет;
15. назначава и освобождава изпълнителния директор на Антидопинговия център и прави предложение за приемане на Правилник за устройството и дейността на Антидопинговия център от Министерския съвет;
16. назначава директорите на държавните спортни училища по реда на Кодекса на труда и Закона за предучилищното и училищно образование;
17. издава, отказва, отнема и прекратява спортни лицензи на спортни федерации при условията и по реда на Закона за физическото възпитание и спорта;
18. води и поддържа публичните регистри съгласно Закона за физическото възпитание и спорта;
19. представлява Република България пред международните органи и организации в областта на младежта и спорта, изпълнява и координира изпълнението на задълженията на Република България, произтичащи от членството й в международните органи и организации, сключва международни договори за сътрудничество в областта на младежта и спорта съгласно предоставената му от Министерския съвет компетентност;
20. разрешава провеждането на олимпийски игри, световни и европейски първенства и купи, както и регионални спортни състезания на територията на Република България;
21. ръководи организирането и провеждането на информационно-разяснителни кампании за превенция на употребата на забранени субстанции и забранени методи в спорта, на противообществените прояви по време на спортни мероприятия и за популяризиране на здравословен начин на живот и укрепващата здравето физическа активност;
22. взаимодейства с компетентните държавни и местни органи в борбата срещу насилието и противообществените прояви в спорта;
23. ръководи, координира и контролира дейности, които са свързани с подготовката и установяването на национален механизъм за превенция и борба с манипулациите и корупцията в спорта, съвместно с ръководители на заинтересовани органи и лица;
24. приема програми за повишаване на квалификацията на спортно-педагогическите кадри, както и подпомага изпълнението им;
25. съдейства за осъществяването на държавната политика по отношение на предоставянето на възможности и равен шанс на хората с увреждания в спортни и младежки дейности;
26. награждава спортисти, треньори и длъжностни лица;
27. удостоява с почетен знак "Венец на победителя" за заслуги в областта на спорта;
28. дава съгласие за трансфер или преотстъпване на състезателни права на спортист, който е представлявал Република България, в предвидените от закона случаи;
29. утвърждава схеми за разпределение на постъпленията от дейността на Държавно предприятие "Български спортен тотализатор" съгласно Закона за хазарта;
[bookmark: _GoBack]30. разпределя средства и контролира дейността на второстепенните разпоредители с бюджет по бюджета на министерството;
31. дава предложения и становища по хармонизиране на законодателството на Република България в областта на младежта и спорта с международните правни норми;
32. утвърждава длъжностното разписание и бюджета на министерството;
33. упражнява правомощия на орган по назначаване и освобождаване на държавните служители, на работодател на служителите, които работят по трудово правоотношение, и на възложител по договори за предоставяне на услуги, които са свързани с експертно-техническото обслужване на министерството;
34. има качеството на възложител на обществени поръчки в рамките на своята компетентност;
35. изпълнява държавната политика за концесии в съответствие с отрасловата си компетентност, като изпълнява правомощията на концедент, както и други правомощия, които са му предоставени по Закона за концесиите;
36. ръководи разработването и предлага на Министерския съвет проекти на законови и подзаконови нормативни актове за осъществяване на държавната политика в областите от своята компетентност;
37. осъществява и други правомощия, които са му възложени със закон или с акт на Министерския съвет.
[bookmark: p11283894]Чл. 5. В изпълнение на своите правомощия министърът издава правилници, наредби, инструкции и заповеди. 
Чл. 6. При осъществяване на своята дейност министърът може да създава съвети като експертни консултативни звена за изготвяне на проекти на актове или за предлагане на решения по конкретни проблеми в сферата на младежта и спорта, както и комисии и работни групи за изпълнение на конкретни задачи.
[bookmark: p40038714]Чл. 7. Министърът може с писмена заповед да възложи на главния секретар свои правомощия:
1. по сключването, изменянето и прекратяването на трудовите правоотношения със служителите в министерството;
2. по сключването, изменянето и прекратяването на договори за предоставяне на услуги, които са свързани с експертно-техническото обслужване на министерството;
3. на възложител на обществени поръчки.
[bookmark: p11283896][bookmark: p40038715][bookmark: p33263943][bookmark: p11283899]
Раздел III
Политически кабинет

[bookmark: p33263944]Чл. 8. (1) Министърът образува на свое пряко подчинение политически кабинет, който включва началника на кабинета, заместник-министрите, парламентарния секретар, както и директора на дирекция "Комуникации и международна дейност".
(2) Политическият кабинет е организационна структура със съвещателни, контролни и информационно-аналитични функции, която подпомага министъра при формулирането, провеждането и публичното представяне на правителствената политика в областта на младежта и спорта.
(3) За реализирането на програмата на Министерския съвет политическият кабинет предлага на министъра стратегически приоритети, цели и решения, свързани с правомощията му, и следи за тяхното изпълнение, като:
1. събира, обобщава и анализира информацията за състоянието, тенденциите, рисковете и перспективите за развитие на политиките за младежта и спорта, необходима за разработването на стратегическите цели и приоритети и за вземането на политически решения;
2. обменя информация с политическите кабинети на министър-председателя, на заместник министър-председателите и на останалите членове на Министерския съвет за изпълнението на приетата от правителството политика в конкретната област;
3. дава насоки за разработване на прогнози и стратегии за успешното развитие на политиката в областта на младежта и спорта и проследява изпълнението на определените политически приоритети;
4. подпомага министъра при изпълнението на управленската програма на Министерския съвет, съставя и изпълнява информационната стратегия и политиката на министерството в краткосрочен и дългосрочен план;
5. анализира обществените нагласи, очакванията на заинтересованите страни и публичното въздействие на провежданите политики;
6. подготвя и координира работната програма на министъра и проследява изпълнението от отговорните лица на включените в нея задачи спрямо поставените срокове;
7. осигурява връзките на министъра с другите държавни органи и с обществеността;
8. предлага насоки за комуникационната политика и за публичното представяне на дейността на министъра и министерството.
(4) Работата на политическия кабинет се организира от началника на кабинета.
(5) Дейността на политическия кабинет се подпомага от съветници по определени въпроси, без управленски функции.
(6) Началникът на кабинета, парламентарният секретар и съветниците осъществяват своите задължения въз основа на трудов договор, сключен с министъра. 
(7) Правоотношенията с лицата по ал. 6, както и с директора на дирекция "Комуникации и международна дейност" се прекратяват по преценка на министъра или с прекратяването на пълномощията му.
(8) Министърът може да възложи на началника на кабинета отделни свои правомощия по трудовите правоотношения на лицата към политическия кабинет, назначавани от министъра по трудово правоотношение, с изключение на сключването и прекратяването на трудовите правоотношения и налагането на дисциплинарни наказания.
[bookmark: p33263945]Чл. 9.  Заместник-министрите:
1. подпомагат министъра при формирането, провеждането, координацията, наблюдението и оценката на държавната политика в областта на младежта и спорта, при изпълнението на политическата програма на правителството, при разработването на проекти на нормативни актове и стратегически документи и при осъществяването на правомощията на министъра;
2. координират изпълнението на определените им от министъра политики, приоритети и задачи и подпомагат взаимодействието с държавните органи, органите на местното самоуправление и местната администрация, спортните и младежките организации, европейските и международните институции и организации;
3. представляват министъра пред държавни органи, институции и организации в страната и в чужбина в рамките на предоставените им правомощия;
4. на функционален принцип ръководят, координират и контролират дейността на определени административни звена в министерството съобразно разпределението на функциите и правомощията, определено със заповед на министъра;
5. изпълняват и други функции и задачи, възложени им от министъра.
[bookmark: p24173957]Чл. 10. Началникът на политическия кабинет:
1. осигурява взаимодействието с началника на кабинета на министър-председателя, политическите кабинети на заместник министър-председателите и останалите членове на Министерския съвет и участва в съвещанията, свързани с координацията на правителствената политика;
2. осигурява координацията между политическия кабинет и администрацията на министерството, съгласува с главния секретар текущата дейност на администрацията;
3. информира министъра за текущата кореспонденция, насочва по компетентност за изпълнение на поставените задачи;
4. координира подготовката и изпълнението на работната програма на министъра, включително срещите, посещенията и международните прояви;
5.  координира подготовката на материали, позиции и информации, свързани с участието на министъра в заседания, срещи и международни форуми;
6. осъществява връзките с представителите на държавни органи, органите на местното самоуправление, политически и обществени организации и граждани.
[bookmark: p40038716]Чл. 11. Парламентарният секретар:
1. организира връзките на министъра с Народното събрание, с парламентарните групи, с постоянните и временните комисии на Народното събрание и с политическите партии и го представлява пред тях;
2. осигурява своевременното получаване, обобщаване и предоставяне на министъра, политическия кабинет и компетентните административни звена на информация и материали, свързани с дейността на Народното събрание и неговите комисии;
3. координира предоставянето на информация на народните представители и парламентарните групи по въпроси от компетентността на министъра;
4. координира и проследява своевременната подготовка на отговорите на министъра в рамките на парламентарния контрол, както и на материали, позиции, становища и справки за неговото участие в заседания на Народното събрание и на парламентарните комисии;
5. подпомага подготовката на министъра за парламентарен контрол, изслушвания, дебати, заседания на парламентарните комисии и други парламентарни процедури;	
6. проследява движението на законопроектите, които са свързани с правомощията на министъра или с дейността на министерството, от стадий на работна група до внасянето им в Народното събрание, като информира министъра и политическия кабинет за всички предложения за промени в текстовете на законопроектите, както и за резултатите от проведените обсъждания и гласувания; 
7. следи за резултатите от дебатите в парламентарните комисии по въпроси и проекти на решения, които се отнасят до изпълнението на законовите функции на министъра, и изготвя съответната информация до министъра и до политическия кабинет;
8. проследява изпълнението на ангажиментите, поети от министъра пред Народното събрание и неговите комисии, и своевременно информира министъра за тяхното изпълнение;
9. участва в работните заседания на парламентарните секретари на членовете на Министерския съвет и информира министъра и политическия кабинет за взетите решения;
10. координира работата си с парламентарния секретар на Министерския съвет;
11. изпълнява и други задачи, възложени от министъра, в рамките на предоставените му правомощия.
[bookmark: p40038717]Чл. 12. Директорът на дирекция "Комуникации и международна дейност":
1. ръководи, организира, координира дейността на дирекцията, отговаря за изпълнението на възложените му функции и разпределя оперативните задачи; 
2. координира, ръководи и планира комуникационната политика на министъра и министерството и координира публичното представяне и осигурява своевременното предоставяне на информация за дейността на министерството; 
3. координира и ръководи организирането на семинари, дискусии и кръгли маси и други събития;
4. координира и ръководи медийното покритие на изявите на министъра, на заместник-министрите и на служителите на министерството;
5. организира и координира протоколната дейност на министерството, включително подготовката и провеждането на официални посещения, церемонии, срещи и мероприятия с национално и международно участие;
6. организира и координира международната дейност на министерството, включително взаимодействието с международни организации, институции, чуждестранни държавни органи, дипломатически представителства и други международни партньори по въпроси от компетентността на министъра;
7. координира подготовката на международните прояви и официалните участия на министъра, заместник-министрите и представители на министерството в международни форуми, срещи и инициативи;
8. координира подготовката на позиции, информационни материали, официална кореспонденция и други документи, свързани с комуникационната, протоколната и международната дейност на министерството;
9. осигурява координацията между политическия кабинет, административните звена и външните партньори по въпроси, свързани с комуникационната, протоколната и международната дейност;
10. координира действията на министерството при публичното представяне на политики и инициативи, както и при възникване на комуникационни ситуации с повишен обществен интерес;
11. изпълнява и други задачи, възложени от министъра, в рамките на предоставените му правомощия.
[bookmark: p11283905]
Глава трета
СТРУКТУРА, ФУНКЦИИ И ОРГАНИЗАЦИЯ НА РАБОТА
[bookmark: p11283906]Раздел I
Общи положения

[bookmark: p49276354]Чл. 13. (1) Структурата на министерството включва политически кабинет, главен секретар, звено за вътрешен одит, инспекторат по чл. 46 от Закона за администрацията, служител по сигурността на информацията, финансови контрольори, служител по мрежова и информационна сигурност, обща администрация, организирана в 3 дирекции, и специализирана администрация, организирана в 6 дирекции.
(2) Общата численост на персонала в организационните структури и административните звена на министерството е 182 щатни бройки. Числеността на отделните организационни структури и административни звена на министерството е посочена в приложението.
[bookmark: p11283908]Чл. 14. (1) Министърът утвърждава структурата на административните звена и длъжностното разписание на длъжностите на министерството по предложение на главния секретар. 
(2) Министърът определя с писмена заповед длъжностно лице по защита на данните в съответствие с чл. 37 от Регламент (ЕС) 2016/679, което изпълнява задачите си независимо, без да получава указания относно тяхното изпълнение, и се отчита пряко пред министъра. 
(3) Министърът определя с писмена заповед служител, който отговаря за разглеждането на сигнали по Закона за защита на лицата, подаващи сигнали или публично оповестяващи информация за нарушения.
[bookmark: p11283909]

Раздел II
Главен секретар

[bookmark: p40038719]Чл. 15. (1) Главният секретар се назначава от министъра и осъществява административното ръководство на министерството, осигурява организационната връзка между звената в администрацията, координира и контролира оперативната дейност на министерството в изпълнение на разпорежданията на министъра, работи под негово ръководство и се отчита за своята дейност пред него.
(2) Главният секретар:
1. подпомага министъра при осъществяването на правомощията му;
2. утвърждава длъжностните характеристики на служителите в министерството и осигурява единното им прилагане;
3. организира разпределянето на задачите между административните звена на министерството и проследява тяхното изпълнение;
4. координира дейността на административните звена за своевременното изпълнение на поставените задачи;
5. организира работата по отношение постъпилите предложения по смисъла на чл. 107, ал. 3 от Административнопроцесуалния кодекс;
6. организира, ръководи, контролира и отговаря за работата с документите,  документооборота,  архивната дейност и съхраняването на документите, включително в електронна среда;
7. отговаря за изготвянето на ежегоден доклад за състоянието на администрацията, представя го на министъра и предлага мерки за повишаване ефективността на администрацията;
8. отговаря за изготвянето на годишния доклад за дейността на министерството по чл. 63 от Закона за администрацията, като осигурява обобщаването на информацията от административните звена и отчитането на изпълнението на поставените стратегически цели и приоритети;
9. отговаря за подготовката и съгласуването по възникването, изменянето и прекратяването на служебните правоотношения, както и за сключването, изменянето и прекратяването на трудовите правоотношения;
10. отговаря за изготвянето и контролира изпълнението на заповедите на министъра;
11. организира административното обслужване и работата на съветите, комисиите и работните групи, създадени със заповед на министъра;
12. организира, координира и контролира процеса по планиране, подготовка, изпълнение и отчетност на бюджета на министерството; 
13. организира и контролира дейността за провеждането на процедури за възлагане на обществените поръчки на министерството и създава условия за тяхното законосъобразно и ефективно провеждане;
14. координира оперативното взаимодействие с администрацията на Министерския съвет, други органи на изпълнителната власт, публични институции и юридически лица;
15. следи за законосъобразното, целесъобразното и ефикасното разходване на финансови и материални средства, предоставени на министерството;
16. представлява министерството в случаите, когато е изрично упълномощен от министъра;
17. разработва ежегодните цели на администрацията, определя показатели за изпълнението им и проследява резултатите въз основа на стратегическите приоритети на министъра;
18. организира и координира дейностите по дигиталната трансформация, електронното управление, информационните технологии, информационната сигурност и развитието на информационните системи в министерството;
19. организира и координира дейностите по оптимизиране на административните процеси, намаляване на административната тежест и повишаване ефективността на административното обслужване;
20. изпълнява и други задачи, възложени с писмени заповеди от министъра.
[bookmark: p11283911](3) При отсъствие на главния секретар поради командировка, ползване на законоустановен отпуск или друга обективна причина неговите функции за съответния период се изпълняват от директор на дирекция в министерството, определен със заповед на министъра.
[bookmark: p11283912]
Раздел III
Звено за вътрешен одит

[bookmark: p40038720]Чл. 16. (1) Звеното за вътрешен одит е самостоятелно административно звено на пряко подчинение на министъра и осъществява вътрешен одит по Закона за вътрешния одит в публичния сектор.
(2) Звеното по ал. 1 осъществява дейността по вътрешен одит на всички структури, програми, дейности и процеси в министерството, включително финансираните със средства от Европейския съюз, както и в организациите, чиито ръководители са разпоредители с бюджет от по-ниска степен към министъра, в които няма звено за вътрешен одит, в търговските дружества с над 50 на сто държавно участие в капитала и в търговските дружества, чийто капитал е собственост на тези дружества, в които няма звено за вътрешен одит, както и в държавните предприятия по чл. 62, ал. 3 от Търговския закон, в които няма звено за вътрешен одит, в съответствие с чл. 13 от Закона за вътрешния одит в публичния сектор. 
(3) Звеното за вътрешен одит:
1. планира, извършва и докладва дейността по вътрешен одит в съответствие с изискванията на Закона за вътрешния одит в публичния сектор, Глобалните стандарти за вътрешен одит, Статута на вътрешния одит и утвърдената от министъра на финансите Методология за вътрешен одит в публичния сектор;
2. изготвя на базата на оценка на риска тригодишен стратегически план и годишен план за дейността си, които се съгласуват от одитния комитет и се утвърждават от министъра;
3. изготвя одитен план за всеки одитен ангажимент за даване на увереност, който съдържа цели, обхват, времетраене и разпределение на ресурсите за изпълнение на ангажимента;
4. предоставя на министъра независима и обективна оценка и препоръки за състоянието на одитираните системи за финансово управление и контрол;
5. оценява процесите за идентифициране, оценяване и управление на риска, въведени от министъра;
6. проверява и оценява: съответствието на дейностите със законодателството, с вътрешните актове и договори; надеждността и всеобхватността на финансовата и оперативната информация; създадената организация по опазване на активите и информацията; ефективността, ефикасността и икономичността на дейностите; изпълнението на задачите, договорите, поетите ангажименти и постигането на целите;
7. консултира министъра по негово искане, като дава съвети, мнения, извършва обучение и други с цел да се подобрят процесите на управление на риска и контролът, без да поема управленска отговорност за това, целта и обхватът на всеки одитен ангажимент за консултиране се определят съвместно с министъра;
8. представя и обсъжда с министъра и с ръководителите на структурите, чиято дейност е одитирана, резултатите от всеки извършен одитен ангажимент, предоставя одитен доклад и проследява предприетите последващи действия;
9. докладва на министъра всички случаи на констатирани индикатори за измама, корупция, конфликт на интереси или други съществени нарушения;
10. изготвя одитен доклад за изпълнението на всеки одитен ангажимент за даване на увереност, който включва резюме, цели и обхват на ангажимента, констатации, изводи и препоръки;
11. дава препоръки в одитните доклади за подобряване на адекватността и ефективността на системите за финансово управление и контрол и извършва проверки за проследяване изпълнението на препоръките;
12. изготвя и представя на министъра и на одитния комитет годишен доклад за дейността по вътрешен одит в съответствие с чл. 40 от Закона за вътрешния одит в публичния сектор;
13. осигурява повишаването на професионалната квалификация на вътрешните одитори и осъществява контакти с другите звена за вътрешен одит от организациите от публичния сектор с цел обмяна на добри практики;
14. изпълнява програма за осигуряване на качеството и за усъвършенстване на одитната дейност;
15. координира дейността си и обменя информация с външни одитори, контролни и надзорни органи при условията и по реда на Закона за вътрешния одит в публичния сектор.
[bookmark: p11283914]
Раздел IV
Инспекторат

[bookmark: p40038721]Чл. 17. (1) Инспекторатът, създаден по силата на чл. 46 от Закона за администрацията, е самостоятелно административно звено на пряко подчинение на министъра и осъществява административен контрол върху дейността на министерството и на второстепенните разпоредители с бюджет към министъра.
(2) Дейността на инспектората е насочена към всеобхватно, обективно, безпристрастно и точно изясняване на проверяваните случаи и предлагане на мерки за отстраняване на установените слабости, ограничаване на риска и подобряване ефективността на административната дейност.
(3) Инспекторатът извършва планови проверки по утвърден от министъра годишен план, както и извънпланови проверки по отделни сигнали или при случаи с обществен отзвук.
(4) Инспекторатът изпълнява следните функции:
1. извършва проверките по ал. 3 на структури, дейности и процеси по осъществяване на административната дейност и по предоставянето на административни услуги в министерството и второстепенните разпоредители с бюджет към министъра;
2. анализира ефективността на дейността на администрацията на министерството и на второстепенните разпоредители с бюджет към министъра;
3. следи за спазването на законите, подзаконовите и вътрешноведомствените актове за организацията на работата от служителите на администрацията в министерството и във второстепенните разпоредители с бюджет към министъра;
4. извършва контрол по изпълнението на индивидуалните административни актове на министъра и на ръководителите на второстепенните разпоредители с бюджет, включително по изпълнението на задължителни указания за отстраняване на допуснати нарушения и за търсене на дисциплинарна и имуществена отговорност по Кодекса на труда или по Закона за държавния служител;
5. контролира спазването на предписанията, дадени от компетентните органи при извършени проверки и одити;
6. извършва проверка по сигнали, молби и жалби на граждани и организации срещу незаконни или неправилни действия или бездействия на служители от министерството и от второстепенните разпоредители с бюджет;
7. прави предложения за образуване на дисциплинарно производство при констатирани нарушения на служебните задължения, както и на Кодекса за поведение на служителите в държавната администрация и на Закона за противодействие на корупцията сред лица, заемащи публични длъжности; 
8. съставя актове за установяване на административни нарушения при констатирани нарушения от страна на служителите от администрацията, когато е предвидено в закон;
9. изпраща сигнали до органите на прокуратурата, когато при проверки установи данни за извършено престъпление или друго нарушение, за което компетентен е друг държавен орган;
10. извършва проверки на декларациите и производства по установяване на конфликт на интереси по Закона за противодействие на корупцията сред лица, заемащи публични длъжности, по отношение на служителите в администрацията на министерството по § 2, ал. 1 от допълнителните разпоредби на закона, в рамките на предоставената му компетентност; 
11. анализира и оценява корупционния риск и предлага мерки за неговото предотвратяване и ограничаване;
12. прави предложения за нови или за изменение на вътрешноведомствените актове, регламентиращи организацията на работата и дейността на администрацията;
13. разглежда постъпили сигнали за корупция на служителите в министерството и във второстепенните разпоредители с бюджет към министъра, извършва проверки и информира министъра за резултатите;
14. изготвя ежегоден отчет, съдържащ информация за резултатите от извършваната от него контролна дейност, както и за характерните нарушения на дисциплината, като анализира причините и условията за нарушенията, предлага мерки за отстраняването им и проследява изпълнението на предложените мерки;
15. изготвя стратегически и годишен план за дейността си, които предлага за утвърждаване на министъра;
16. изпраща на Главния инспекторат към министър-председателя ежегодно до 1 март доклад за извършените проверки през предходната година;
17. осъществява и други дейности във връзка с административния контрол и превенцията на нарушенията, произтичащи от нормативен акт или възложени му от министъра.
(5) За всяка конкретна проверка инспекторатът изготвя доклад до министъра за резултатите, анализира причините и обстоятелствата, свързани с констатираните нарушения, и предлага мерки за отстраняването им.
(6) При извършване на проверки служителите на инспектората имат право да изискват всички необходими документи във връзка с тях и да получават информация.
(7) Инспекторатът не извършва проверки в търговските дружества с държавно участие в капитала и държавните предприятия по чл. 62, ал. 3 от Търговския закон, както и относно бюджетната дисциплина.
(8) При осъществяване на дейността си инспекторатът си взаимодейства с Главния инспекторат при Министерския съвет, специализираните контролни органи, създадени по специални закони, специализираните държавни комисии и съвети за контрол в съответната област, омбудсмана на Република България и органите на местното самоуправление и на изпълнителната власт в общините, както и с обществените посредници - ако са избрани такива
[bookmark: p40038722][bookmark: p40038723][bookmark: p11283918]
Раздел V
Служител по сигурността на информацията

[bookmark: p42923141]Чл. 18. (1) Служителят по сигурността на информацията е на пряко подчинение на министъра.
(2) Служителят по сигурността на информацията изпълнява възложените му по Закона за защита на класифицираната информация (ЗЗКИ) задачи, като:
1. следи за спазването на изискванията на ЗЗКИ и на международните договори във връзка със защитата на класифицираната информация;
2. прилага правилата относно видовете защита на класифицираната информация;
3. разработва план за защита на класифицираната информация при положение на война, при военно или друго извънредно положение;
4. извършва периодични проверки на отчетността и движението на материалите и документите;
5. осъществява процедурата по обикновено проучване съгласно чл. 47 ЗЗКИ и води регистър на проучените лица;
6. уведомява Държавната комисия по сигурността на информацията (ДКСИ) при изтичане срока на разрешенията, при напускане или преназначаване на служителя, както и при необходимост от промяна на разрешението, свързано с достъп до определено ниво на класификация;
7. информира незабавно в писмена форма ДКСИ и компетентната служба за всяка промяна, отнасяща се до обстоятелствата, свързани с издадените разрешения, удостоверения, сертификати или потвърждения;
8. води на отчет случаите на нерегламентиран достъп до класифицирана информация и на взетите мерки, за което информира незабавно ДКСИ, и проследява изпълнението на предприетите действия за предотвратяване на повторното им възникване;
9. следи за правилното определяне на нивото на класификация на информацията в министерството;
10. организира и провежда обучението на служителите в министерството в областта на защитата на класифицираната информация;
11. участва при разработването и актуализирането на вътрешните правила и процедури за защита на класифицираната информация;
12. изпълнява и други задачи и функции, произтичащи от нормативните актове, регламентиращи защитата на класифицираната информация или възложени с писмена заповед от министъра.
(3) Служителят по сигурността на информацията води регистратура за класифицираната информация и отговаря за надлежното създаване, обработване, съхраняване и предаване на класифицираната информация.
(4) Служителят по сигурността на информацията подпомага министъра, като:
1. участва в разработването и актуализирането на противопожарните и мобилизационните планове на централната администрация, разработва план за привеждане на министерството от мирно на военно положение, военновременен план и план за разсредоточаване и евакуация;
2. отговаря за дейността по отбранително-мобилизационната подготовка;
3. разработва план за действие на системата на спорта при екстремни обстоятелства и провежда съответните мероприятия;
4. разработва план за охрана на министерството чрез физически и технически средства и следи за неговото изпълнение;
5. осъществява взаимодействие с компетентните държавни органи по въпросите на защитата на класифицираната информация, отбранително-мобилизационната подготовка и защитата при кризи;
6. координира изпълнението на мерките, свързани със защитата на класифицираната информация при използването на информационни системи, съвместно с компетентните административни звена.

Раздел VI
Финансови контрольори

Чл. 19. (1) Финансовите контрольори са функционално подчинени на министъра и осъществяват предварителен контрол за законосъобразност по отношение на финансовата дейност на министерството в съответствие със Закона за финансовото управление и контрол в публичния сектор и утвърдените от министъра на финансите методически указания.
(2) Финансовите контрольори извършват необходимите проверки преди вземането на решения и извършването на действия, свързани с финансовата дейност на министерството, включително преди поемането на задължения и извършването на разходи, и изразяват писмено мнение за тяхната законосъобразност.
(3) Редът, обхватът и начинът за осъществяване на предварителния контрол за законосъобразност се определят с вътрешни правила, утвърдени от министъра, в съответствие със Закона за финансовото управление и контрол в публичния сектор и методическите указания на министъра на финансите.
(4) При изпълнение на функциите си финансовите контрольори взаимодействат с главния секретар, административните звена и звеното за вътрешен одит. 
(5) Финансовите контрольори са включени в числеността на дирекция "Финанси", без това да засяга прякото им подчинение на министъра и самостоятелното изпълнение на функциите им по предварителен контрол за законосъобразност.

Раздел VII
Служител по мрежова и информационна сигурност

Чл. 20. (1) Служителят по мрежова и информационна сигурност е функционално подчинен на министъра и организира, координира и подпомага прилагането на политиката по мрежова и информационна сигурност, управлението на риска и устойчивостта на информационните и комуникационните системи в министерството в съответствие със Закона за киберсигурност и приложимото европейско законодателство.
(2) Служителят по мрежова и информационна сигурност:
1. организира дейностите, свързани с постигане на високо ниво на мрежова и информационна сигурност, и целите, заложени в политиката на министерството за мрежова и информационна сигурност;
2. участва в разработването, актуализирането и прилагането на политики, вътрешни правила и процедури в областта на мрежовата и информационната сигурност;
3. разработва, предлага на министъра за утвърждаване и следи за спазването на вътрешните правила за всяка дейност, свързана с администрирането, експлоатацията и поддръжката на хардуер и софтуер, и за прилагането на законите, подзаконовите нормативни актове, стандартите, добрите практики, политиките и правилата за мрежовата и информационната сигурност;
4. подпомага и консултира министъра, политическия кабинет, главния секретар и административните звена във връзка с информационната сигурност;
5. организира, координира и отговаря за периодичните оценки на рисковете за мрежовата и информационната сигурност и проследява изпълнението на мерките за ограничаването им;
6. периодично, но не по-рядко от веднъж годишно, изготвя доклади за състоянието на мрежовата и информационната сигурност в министерството, заедно с предложения за подобряване на нивото на сигурност, и ги представя на министъра;
7. координира обученията, свързани с мрежовата и информационната сигурност;
8. организира проверки за актуалността на плановете за справяне с инцидентите и плановете за действия в случай на аварии, природни бедствия, други форсмажорни обстоятелства или значими киберинциденти, анализира резултатите от тях и организира изменение на плановете, ако е необходимо;
9. поддържа връзки с други администрации, организации, компетентни органи и експерти, работещи в областта на информационната сигурност;
10. отговаря за воденето на регистъра на инцидентите и за реагиране при инциденти с информационната сигурност при условията и по реда на Закона за киберсигурност и подзаконовите актове по прилагането му;
11. уведомява за инциденти съответния секторен екип за реагиране на инциденти с компютърната сигурност в съответствие с изискванията на действащото законодателство;
12. организира анализ на инцидентите с мрежовата и информационната сигурност за откриване на причините за тях и предприемане на мерки за отстраняването им с цел намаляване на еднотипните инциденти и намаляване на загубите от тях;
13. координира прилагането на мерките за поддържане на актуално и защитено програмно осигуряване;
14. следи за появата на нови киберзаплахи (вируси, зловреден код, спам, атаки и др.) и предлага адекватни мерки за противодействието им;
15. организира тестове за откриване на уязвимости в информационните и комуникационните системи и предлага мерки за отстраняването им;
16. организира и сътрудничи при провеждането на одити, проверки и анкети и при изпращането на резултатите от тях на съответния национален компетентен орган;
17. предлага мерки за ограничаване на установените нарушения и за предотвратяване на повторното им възникване в областта на мрежовата и информационната сигурност;
18. координира изпълнението на изискванията на националното и европейското законодателство в областта на киберсигурността;
19. участва при разработването на плановете за непрекъсваемост на дейността и възстановяване след инциденти по отношение на информационните и комуникационните системи.
(3) Служителят по мрежова и информационна сигурност е включен в числеността на дирекция "Правно, административно и информационно обслужване", без това да засяга прякото му подчинение на министъра и самостоятелното изпълнение на функциите му.

Раздел VIII
Обща администрация

[bookmark: p40038724]Чл. 21. (1) Общата администрация подпомага министъра при осъществяване на правомощията му като ръководител на администрацията, извършва технически дейности по административно обслужване и създава условия за ефективната дейност на специализираната администрация. 
 (2) Общата администрация е организирана в:
1. дирекция "Правно, административно и информационно обслужване";
2. дирекция "Финанси";
3. дирекция "Комуникации и международна дейност".
[bookmark: p40038725]Чл. 22. (1) Дирекция "Правно, административно и информационно обслужване" осигурява в правно-нормативно отношение дейността на министъра и на администрацията.
 (2) Дирекцията изпълнява следните функции:
1. участва в разработването проекти на закони и подзаконови нормативни актове, свързани с младежта и спорта, които са в рамките на правомощията на министъра;
2. изготвя становища по проекти на нормативни актове или международни договори, които са изпратени за съгласуване;
3. участва със свои представители в съвети, комисии и експертни работни групи;
4. изготвя и/или съгласува по законосъобразност проекти на договори, заповеди и други актове и документи;
5. следи за законосъобразността на процедурите, които са свързани с възникването, изменянето и прекратяването на служебните и трудовите правоотношения;
6. съгласува и/или дава становища по документациите по процедури за възлагане на обществени поръчки, включително по проектите на договори за възлагане на обществени поръчки;
7. осигурява процесуално представителство на министъра пред съдебни, арбитражни и административни органи, изготвя и съхранява информация за образуваните от и срещу министъра дела, получените по тях съобщения, както и постановените по тях съдебни актове;
8. анализира и обобщава състоянието на делата, по които страна са министърът, оправомощени от него лица или министерството;
9. предприема правни действия по събиране на изискуемите вземания на министерството;
10. изготвя правни становища, анализи и предложения по въпроси от компетентността на министъра, включително по поставени въпроси от граждани, юридически лица и административни органи;
11. осъществява взаимодействие с правните дирекции на Министерския съвет, на министерствата, както и с други административни структури в рамките на своята компетентност;
12. анализира съдебната практика по прилагането на административните актове, които са свързани с дейността на министерството, прави предложения за правилното им прилагане;
13. изготвя проекти на решения за предоставяне или за отказ за предоставяне на достъп до обществена информация по Закона за достъп до обществена информация въз основа на представено мотивирано становище от съответната дирекция за наличието на информацията и нейния характер;
14. оказва правно съдействие на министъра при осъществяване на правомощията му във връзка с дейността на второстепенните разпоредители с бюджет към министъра;
15. изразява становища относно проектите на актове, с които министърът упражнява права като едноличен собственик на капитала, както и правата на държавата като съдружник/акционер в публичните предприятия;
16. изразява становища по законосъобразност във връзка с процедури по налагане на принудителни административни мерки;
17. изразява становища по законосъобразност във връзка с процедури за налагане на административни наказания;
18. изготвя всички актове, свързани с възникването, изменянето и прекратяването на служебните и трудовите правоотношения на служителите в съответствие с действащото законодателство, и образува, води и съхранява служебните и трудовите досиета; издава, оформя и заверява трудовите книжки; подава електронни трудови записи и извършва вписвания в Регистъра на заетостта; приема и обработва болничните листове;
19. изготвя, актуализира и съхранява длъжностното разписание и поименното разписание на длъжностите съгласно действащото законодателство;
20. организира и координира дейностите по набиране и подбор на персонала в министерството и дава становища по компетентност относно предложенията за назначаване, преназначаване и освобождаване на служителите;
21. координира политиките и процесите по управление на човешките ресурси;
22. организира и контролира обучението и развитието на персонала, като предлага и реализира програми за обучение и професионална квалификация на служителите в министерството;
23. организира и координира дейностите по административната реформа, организационното развитие, дигитализацията, стандартизирането и оптимизирането на административните процеси;
24. организира и осъществява административно обслужване, като получава, обработва, регистрира и предава входящата и изходящата кореспонденция на министерството по предназначение;
25. обработва, регистрира и съхранява и други документи във връзка с дейността на министерството;
26. систематизира документите за текущо съхраняване, обработва, съхранява и организира използването на архивния фонд на министерството; организира извършването на експертиза за ценността на документите и предаването им в Централния държавен архив;
27. организира и осигурява дейностите по информационните технологии, електронното управление и развитието на цифровата инфраструктура на министерството;
28. планира, организира и координира внедряването на нови информационни технологии в министерството и отговаря за дейностите по осигуряване на мрежовата и информационната сигурност на информационните системи съобразно изискванията на Закона за електронното управление;
29. организира и отговаря за дейностите, които са свързани с планирането, въвеждането в експлоатация, поддръжката и извеждането от експлоатация на техническото оборудване и други информационни ресурси на министерството;
30. организира издаването, използването, подновяването и прекратяването на удостоверения за електронен подпис в администрацията и отговаря за въвеждането и внедряването на системи, които са свързани с развитието на електронното управление и електронното правителство;
31. съгласува и осъществява автоматизирания обмен на данни с национални и други информационни системи и интеграцията в единната комуникационна инфраструктура на администрацията;
32. обезпечава работните места на служителите с необходимата техника и софтуер, организира разпределението и техническата поддръжка на компютърната и периферната техника и организира управлението на софтуерните лицензи; 
33. поддържа и управлява потребителските профили за достъп до информационните ресурси на министерството и оказва съдействие на служителите в министерството при работа с компютърната техника;
34. организира дейността на външни специалисти, които обезпечават информационните и комуникационните системи, софтуера и хардуера на министерството;
35. организира дейностите по здравословни и безопасни условия на труд;
36. организира и осъществява транспортното обслужване на министерството и отговаря за стопанисването на служебните моторни превозни средства;
37. участва в разработването на програмния формат на бюджета и на средносрочната бюджетна прогноза на министерството и на отчета на бюджета в областта на функционалната си компетентност;
38. изпълнява и други задачи и функции, възложени с писмена заповед на министъра.
[bookmark: p40038726][bookmark: p40038727]Чл. 23. Дирекция "Финанси" изпълнява следните функции:
1. организира, координира и методически подпомага процесите по планиране, разработване, изпълнение, изменение и отчитане на бюджета и бюджетната програма на министерството, както и ресурсното осигуряване на дейността на организациите от системата на младежта и спорта;
2. разработва предложения за необходимите бюджетни средства и обосновава финансовите потребности на министерството при изготвянето на проекта на държавния бюджет и средносрочната бюджетна прогноза;
3. осъществява методическо подпомагане на второстепенните разпоредители с бюджет по въпросите на бюджетното планиране, изпълнението и отчитането на бюджета;
4. разработва и поддържа критерии, методики и механизми за разпределяне, управление, отчитане и контрол на финансовите средства;
5. следи за спазването на финансовата и бюджетната дисциплина и подпомага прилагането на системите за финансово управление и контрол;
6. участва в разработването и съгласуването на проекти на нормативни актове, стратегии, политики, вътрешни правила и методически документи в областта на финансовото управление, бюджета и финансово-счетоводната дейност и изготвя становища по тях;
7. участва в подготовката на финансовите становища по проекти на нормативни актове, стратегии, програми и инвестиционни предложения, когато те имат отражение върху бюджета или финансовото управление на министерството;
8. изготвя финансови анализи, прогнози и оценки, необходими за разработването и изпълнението на политиките на министерството; 
9. участва със свои представители в съвети, комисии и работни групи по въпроси от функционалната компетентност на дирекцията; 
10. организира и осъществява финансово-счетоводната дейност на министерството в съответствие със Закона за публичните финанси, Закона за счетоводството, Сметкоплана на бюджетните предприятия, Единната бюджетна класификация, приложимите счетоводни стандарти за бюджетните организации и указанията на министъра на финансите;
11. изготвя месечните ведомости за заплати и извършва плащанията в министерството;
12. изготвя периодичните и годишните финансови отчети, анализи и справки за изпълнението на бюджета на министерството;
13. отговаря за съхраняването и ползването на счетоводния архив;
14. организира счетоводното отчитане и инвентаризацията на активите съгласно Закона за счетоводството;
15. анализира потребностите на министерството и второстепенните разпоредители с бюджет и разработва и обосновава предложения за капиталови разходи; 
16. организира и осъществява обслужването на звената в министерството с организационна техника, консумативи и инвентар;
17. планира, организира, координира придобиването на дълготрайни материални активи;
18. осигурява функционирането и поддръжката на системите за охранителен и пропускателен режим, поддръжката и ремонта на пожароизвестителните и пожарогасителните системи и санитарно-хигиенните условия в административната сграда на министерството и прилежащите му части;
19. събира, анализира и поддържа информация за финансовото състояние, капитала, управлението и дейността на държавните предприятия и търговските дружества с държавно участие, в които министърът упражнява правата на държавата;
20. извършва документални проверки на отчетните финансови документи по изпълнението на договорите за съответствието им с договорните клаузи, финансовото и счетоводното законодателство и вътрешните правила в рамките на своята компетентност;
21. организира дейностите по финансовото управление и контрол в министерството;
22. осигурява методическо подпомагане на административните звена и второстепенните разпоредители с бюджет по въпросите на финансовото управление, счетоводството и бюджетното планиране;
23. контролира процесите по финансовото планиране и отчитането на изпълнението на стратегическите документи и програми, свързани с бюджетното осигуряване;
24. предоставя на финансовия контрольор необходимите документи и информация за осъществяване на предварителния контрол за законосъобразност;
25. изпълнява и други задачи и функции, възложени с писмена заповед на министъра.
[bookmark: p40038728]Чл. 24.  Дирекция "Комуникации и международна дейност" изпълнява следните функции:
1. разработва, организира и координира изпълнението на комуникационната политика на министерството и публичното представяне на държавната политика в областта на младежта и спорта; 
2. организира дейностите по публичност и прозрачност, в т.ч. информация за предоставения достъп по Закона за достъп до обществена информация, в координация с дирекция „Правно, административно и информационно обслужване;
3. проучва, анализира и оценява обществените нагласи и медийната среда, като предоставя информация по актуални въпроси, свързани с младежта и спорта с цел планиране на адекватна медийна политика по дадена проблематика;
4. организира и координира провеждането на семинари, дискусии, кръгли маси, обществени обсъждания и други публични прояви;
5. координира връзките с медиите с цел осигуряване на информация за дейността на министъра и на министерството в публичното пространство;
6. координира съвместно с началника на кабинета медийните изяви на министъра и членовете на политическия кабинет;
7. координира подготовката на комуникационни кампании за популяризиране на държавните политики, програми и инициативи в областта на младежта и спорта;
8. участва в управлението на комуникацията при кризисни ситуации и при теми с повишен обществен интерес съвместно с политическия кабинет и компетентните административни звена;
9. осигурява комуникационното подпомагане при подготовката на международните посещения и официалните участия на министъра, заместник-министрите и представители на министерството;
10. поддържа и осъвременява интернет страницата на министерството, като публикува текуща информация и предлага подобрения за визията и структурата;
11. поддържа и развива официалните комуникационни канали на министерството;
12. осигурява публикации на рекламни карета и обяви за конкурси на министерството;
13. осъществява медиен мониторинг, анализира медийното отразяване и поддържа архив на публичните изяви на министъра, на заместник-министрите и на служителите на министерството;
14. осигурява протоколното обслужване на официалните посещения, срещи и мероприятия на министъра и заместник-министрите в страната и чужбина;
15. изготвя и координира програмите за посещения на чуждестранни гости по покана на министъра, на заместник-министрите и на главния секретар;
16. осъществява протоколната кореспонденция на министъра;
17. организира и координира международното сътрудничество на министерството;
18. подпомага и координира участието на страната в двустранни и многостранни междуправителствени дейности в областта на младежта и спорта;
19. участва в подготовката, съгласуването и изпълнението на двустранни и многостранни международни договори в областта на младежта и спорта;
20. координира и следи изпълнението на задълженията на страната, произтичащи от международни договори и от членството в международни организации в областта на младежта и спорта;
21. съдейства за информационното осигуряване по отношение на участието на лицензираните спортни организации в международни програми в областта на спорта;
22. съдейства за и насърчава участието на български представители в структурите, които формират международната младежка и спортна политика;
23. подпомага популяризирането на българския спорт в чужбина;
24. организира подготовката на командировките в чужбина и осигурява логистичното им обезпечаване;
25. осигурява преводите при срещи с чуждестранни представители и извършва преводи на материали и документи, свързани с дейността на министерството;
26. сътрудничи на другите звена на министерството, като предоставя информация от международни организации в областта на младежта, спорта, антидопинговата политика, борбата против насилието в спорта, манипулирането на спортни състезания и др., в това число Европейския съюз, Съвета на Европа, Организацията на обединените нации, Организацията за икономическо сътрудничество и развитие, Световната здравна организация, Световната антидопингова агенция и др.;
27. осъществява подготовката и съгласуването на проекти на национални позиции по въпросите на младежта и спорта и участие в работните органи на Съвета на Европейския съюз и на Европейската комисия, като съдържателната секторна експертиза се осигурява от компетентните специализирани дирекции;
28. осъществява координация с Постоянното представителство на Република България към Европейския съюз и подготвя българското участие в работата на Съвета на Европейския съюз във Формат "Младеж" и "Спорт", както и в работата на спомагателните му органи;
29. осъществява координацията на цялостната дейност на министерството по въпросите на Европейския съюз в областта на младежта и спорта, в това число осигурява участието на представителите на министерството в работата на Съвета по европейските въпроси и администрира дейността на работна група 36 "Младеж и спорт" и др.;
30. организира и координира изпълнението на изискванията за информация, публичност и прозрачност по проекти и програми, финансирани от Европейския съюз и международни финансови институции;
31. участва в разработването на програмния формат на бюджета и на средносрочната бюджетна прогноза на министерството и на отчета на бюджета по програмите в областта на функционалната си компетентност;
32. осъществява взаимодействие с Министерството на външните работи, Министерския съвет, институциите на Европейския съюз, международни организации, дипломатическите представителства, международните спортни организации и компетентните административни структури по въпросите от компетентността на министерството;
33. изпълнява и други задачи и функции, възложени с писмена заповед на министъра.
[bookmark: p11283926]
Раздел IX
Специализирана администрация

[bookmark: p42923144]Чл. 25. (1) Специализираната администрация подпомага министъра при осъществяване на правомощията му, свързани с неговата компетентност. 
(2) Специализираната администрация е организирана в:
1. дирекция "Инвестиционна политика";
2. дирекция "Спорт за всички";
3. дирекция "Спорт за високи постижения";
4. дирекция "Спортна подготовка";
5. дирекция "Младежки политики";
6. дирекция "Контрол".
[bookmark: p40038730]Чл. 26.  Дирекция "Инвестиционна политика" изпълнява следните функции:
1. разработва, организира и координира осъществяването на инвестиционната политика на министерството, включително планирането, подготовката, изпълнението, наблюдението и отчитането на инвестиционните проекти; 
2. организира разработването, актуализирането, изпълнението и отчитането на годишната инвестиционна програма на министерството;
3. организира подготовката, възлагането и изпълнението на дейностите по текущи и основни ремонти, реконструкция и ново строителство на имотите, предоставени за управление на министерството, и организира упражняването на инвеститорски контрол;
4. осигурява ефективното управление, експлоатацията и използването по предназначение на недвижимите имоти, спортните обекти и съоръжения, предоставени за управление на министерството; 
5. изготвя и комплектува искания за актуване на имоти – държавна собственост, предоставени за управление на министерството, води на отчет и съхранява актовете за държавна собственост и организира своевременното им актуализиране;
 6. подпомага министъра при упражняването на правата на държавата в държавните предприятия и търговските дружества с държавно участие в рамките на компетентността на дирекцията и в съответствие с приложимото законодателство;
7. дава становища по годишните финансови отчети на публичните предприятия;
8. дава становища по бизнес програмите, както и по отчетите за степента на изпълнение на показателите, заложени в тях, оценява изпълнението на одобрените бизнес програми на публичните предприятия съгласно методика, приета от Министерския съвет;
9. подпомага министъра при даване на разрешение/одобрение в качеството му на орган, упражняващ правата на държавата в капитала на публичните предприятия, по въпроси, предоставени в негова компетентност: за разпоредителни сделки с дълготрайни активи, за учредяване на вещни права върху недвижими имоти, за отдаване под наем на недвижими имоти, за получаване на заеми или кредити, за предоставяне на заеми, за предоставяне на гаранции (с изключение на гаранции, давани по реда на ЗОП), за поемане на задължения за поръчителство, за поемане на задължения като съдлъжник и предоставяне на целево финансиране, за даване на обезпечения на трети лица, за сключване на съдебна или извънсъдебна спогодба, с която се признават задължения или се опрощава дълг, за учредяване на ипотека и залог на дълготрайни активи на дружеството, за придобиване или разпореждане с дялове или акции и др.;
10. разглежда постъпили предложения за избор на регистриран/регистрирани одитор/одитори за извършване на независим финансов одит на годишните финансови отчети на публичните предприятия; 
11. подготвя необходимите документи във връзка с процедурите по преструктуриране (преобразувания, увеличаване/намаляване на капитала и др.) на публичните предприятия; 
12. координира предоставянето на необходимата информация от публичните предприятия (тримесечни и годишни финансови отчети, анализи и доклади за дейността и др.), включително представянето на отчет за изпълнението на бизнес програмите; годишни самооценки за дейността и ефективността по Закона за публичните предприятия (ЗПП) от органите за управление и контрол, както и писмен отчет за работата им; 
13. подготвя и организира представянето на необходимите документи във връзка с провеждането от Агенцията за публичните предприятия и контрол на конкурсните процедури за избор на членове на органите за управление и контрол на публичните предприятия, категоризирани като „големи" - изисквания към кандидатите, критериите за подбор, критериите и методиката за оценка на кандидатите и др.; 
14. организира и участва в провеждането на конкурсни процедури за избор на членове на органи на управление и контрол в публичните предприятия, в които министърът е орган, упражняващ правата на държавата в капитала, при условията на ЗПП и Правилника за прилагането му; 
15. подпомага министъра при назначаване и освобождаване на органите на управление на държавните предприятия и търговските дружества, изготвя проекти на договори за възлагане на управлението, както и проекти на договори за възлагане на ликвидация, и води регистър на договорите; 
16. подпомага министъра при осъществяването на контрол върху определянето на възнагражденията на органите за управление и контрол в публичните предприятия и мониторинг върху средствата за работна заплата; изготвя периодични анализи по отделни публични предприятия на формираните средства за работна заплата и критерии, съобразно които се оценяват достигнатите нива на работни заплати; 
17. организира и подпомага дейността на министъра по прекратяване чрез ликвидация на публичните предприятия - еднолични търговски дружества, в които министърът упражнява правата на едноличен собственик на капитала, както и при вземането на решения за прекратяване на процедура по ликвидация и продължаване дейността на публичните предприятия или тяхното преобразуване; 
18. разработва проекти на нормативни актове, свързани с функциите на дирекцията;  
19. води и актуализира регистър на държавните предприятия и търговските дружества с държавно участие, в които министърът упражнява правата на държавата;
20. участва в разработването и координира изпълнението на политиката на министерството за управление, развитие, модернизация и устойчиво използване на държавната спортна инфраструктура; 
21. разработва, организира и администрира програми и процедури за финансово подпомагане на изграждането, обновяването, реконструкцията, ремонта и модернизацията на спортни обекти и съоръжения – държавна и общинска собственост, и координира приемането и оценяването на проектните предложения, договарянето, реализацията, наблюдението, отчитането, проверките и спазването на изискванията за устойчивост на финансираните проекти; 
22. извършва документални проверки и изразява становище по отчетните документи за изпълнението на договорите, сключени по програми, проекти и дейности, администрирани от дирекцията;  
23. подпомага министъра при воденето на регистър на спортните обекти, както и събира, проверява, съхранява, актуализира и предоставя информацията, необходима за воденето на регистъра;
24. контролира използването по предназначение на спортните обекти и съоръжения, предоставени от министерството по съответния ред на спортните организации, имащи право да осъществят спортна дейност съгласно изискванията на Закона за физическото възпитание и спорта;
25. изготвя становища по запитвания на физически и юридически лица, свързани с управлението, ползването и предназначението на спортните обекти и съоръжения;
26. изготвя становища във връзка с предварителното писмено съгласуване на разпоредителни сделки със спортни обекти и съоръжения – частна държавна собственост, извършвани от компетентните държавни органи;
27. организира и участва в процедурите по отдаване под наем на недвижими имоти – държавна собственост, предоставени за управление на министерството; 
28. организира стопанисването и поддръжката на недвижимото имущество, предоставено за управление на министерството; 
29. подпомага министъра при изпълнението на държавната политика за концесиите и при подготовката и реализирането на проекти с участието на публични и частни партньори в предвидените от закона случаи;
30. подпомага дейността на министъра при процедури по учредяване на ограничени вещни права върху спортни обекти и имоти – държавна собственост;
31. планира, организира и координира подготовката и провеждането на процедурите за възлагане на обществени поръчки, обобщава информацията за планираните поръчки, изготвя годишен график и организира публикуването на предварителните обявления, когато това е приложимо;
32. организира и провежда процедурите за възлагане на обществени поръчки в съответствие със Закона за обществените поръчки, подзаконовите нормативни актове по прилагането му, приложимото право на Европейския съюз и вътрешните правила на министерството;
33. подготвя документациите и проектите на договори за обществени поръчки, организира сключването им и координира наблюдението върху изпълнението им съвместно с компетентните административни звена;
34. води регистъра на обществените поръчки и организира създаването, съхраняването и архивирането на досиетата и документацията по тях; 
35. изготвя становища по проекти на актове и участва в разработването и актуализирането на вътрешните правила, свързани с прилагането на Закона за обществените поръчки и подзаконовите нормативни актове по неговото прилагане;
36. подготвя, публикува и изпраща в нормативно установените срокове информацията и документите по обществените поръчки чрез съответните електронни платформи, регистри и издания;
37. контролира изпълнението на договорите, за които дирекцията е определена за отговорно административно звено, изготвя становища и предприема действия по компетентност при тяхното изпълнение, изменение, приключване или предсрочно прекратяване;
38. оказва методическа помощ при необходимост на второстепенните разпоредители с бюджет във връзка с обществените поръчки;
39. оказва експертно съдействие съвместно с компетентните административни звена при разглеждането на жалби и производства, свързани с възлагането на обществени поръчки; 
40. при поискване от контролните органи представя информация за проведените обществени поръчки по реда на ЗОП;
41. извършва проверки или участва в съвместни проверки с други административни звена и компетентни органи във връзка с дейностите и проектите, администрирани от дирекцията;
42. наблюдава, анализира и разпространява информация за актуални програми, инициативи и финансови механизми на Европейския съюз, международни финансови институции и други организации, свързани с изграждането, реконструкцията, модернизацията, енергийната ефективност и устойчивото развитие на спортната инфраструктура;
43. участва в преговорни и координационни процеси и идентифицира подходящи източници за европейско, международно и друго външно финансиране на инвестиционни проекти в областта на спортната инфраструктура;
44. участва в разработването на програмния формат на бюджета, средносрочната бюджетна прогноза и отчета за изпълнението на бюджета по програмите в частта, свързана с инвестиционната политика и обществените поръчки;
45. изготвя и представя периодични доклади, анализи, справки и информация за изпълнението, резултатите и напредъка на инвестиционните проекти, администрирани от дирекцията;
46. изпълнява и други функции, възложени с писмена заповед на министъра.
[bookmark: p40038731]Чл. 27.  Дирекция "Спорт за всички" изпълнява следните функции:
1. участва в разработването и съгласуването на проекти на нормативни актове, стратегически документи, политики и вътрешни актове в областта на спорта за всички, спорта за хора с увреждания, спорта за учащи и дейността на спортните училища; 
2. разработва, актуализира и координира изпълнението на програми за развитие на спорта за всички, спорта за учащи, спорта за хора с увреждания и спортно-туристическата дейност и изготвя предложения за тяхното финансово осигуряване;
3. изготвя предложения до министъра за размера и разпределението на средствата за финансово подпомагане на дейности в областта на спорта за учащи на спортни организации и на други организации в областта на спорта;
4. изготвя предложения и становища за финансово подпомагане на общественополезната дейност на многоспортови федерации, създадени по обединяващ принцип;
5. изготвя предложения и становища за финансово подпомагане на програми и проекти на спортни организации и други допустими кандидати за развитие на спорта за всички, спорта за учащи, спорта за хора с увреждания и спортно-туристическата дейност;
6. участва в разработването и изпълнението на мерки за повишаване на квалификацията, професионалната реализация и кариерното развитие на спортните специалисти в областта на спорта за всички, спорта за учащи и спорта за хора с увреждания;
7. подпомага министъра при признаването на професионални квалификации по регулирани професии  от професионално направление "Спорт", придобити в други държави членки и в трети държави;
8. подпомага министъра при воденето на регистър на треньорските кадри, както и събира, проверява, обработва и актуализира информацията, необходима за воденето на регистъра;
9. участва в разработването и изпълнението на политиката в областта на спортно-туристическата дейност и събира, проверява, обработва и актуализира информацията, необходима за воденето на регистъра на националната организация за спортно-туристическа дейност и членуващите в нея туристически дружества;
10. участва в разработването и изпълнението на политиката в областта на спорта за учащи и поддържа актуална информация за Националната организация за университетски спорт и нейните членове;
11. подпомага министъра във взаимодействието със спортните организации на спортисти с увреждания;
12. изготвя становища и предложения до министъра за откриване, преобразуване, промяна и закриване на спортни училища;
13. координира подготовката и изготвя проект на държавния план-прием за държавните и общинските спортни училища и го предлага на министъра за утвърждаване;
14. инициира и участва в разработването и актуализирането на учебни програми, тестове за прием, нормативи за оценка на учениците, национални изпитни програми и специфична документация, свързани със специализираната подготовка на учениците в спортните училища;
15. предлага на министъра мерките за закрила на деца с изявени дарби в областта на спорта за включване в програмата на мерките, която се изготвя по реда на Наредбата за условията и реда за осъществяване на закрила на деца с изявени дарби;
16. организира и координира изпълнението на мерките за закрила на ученици с изявени дарби от държавни и частни училища в рамките на компетентността на министерството;
17. обобщава мотивираните искания на кметовете на общини за осигуряване на финансови средства за предоставяне на закрила в областта на спорта по реда на Наредбата за условията и реда за осъществяване на закрила на деца с изявени дарби в областта на спорта;
18. организира, координира и участва в атестирането на директорите на държавните спортни училища и изготвя предложения до министъра за предприемане на последващи действия съобразно резултатите от атестирането;
19. осъществява координация и контрол на дейностите, които са свързани с учебно-тренировъчния, спортно-състезателния и възстановителния процес на учениците от държавните спортни училища;
20. предлага на министъра за съгласуване училищните учебни планове на държавните спортни училища;
21. организира приемането, проверката и оценяването на проектни предложения по програмите и проектите, администрирани от дирекцията, подготвя предложения за финансово подпомагане; 
22. осъществява мониторинг и отчита изпълнението, резултатите и ефективността на проектите по програмите в областта на спорта за всички, спорта за хора с увреждания, спорта за учащи и спортните училища
23. извършва документални проверки на отчетните финансови документи относно относимостта на отчетените разходи към договорените дейности и резултати и прави предложения за последващи действия в рамките на своята компетентност;
24. координира и участва в изпълнението, наблюдението и отчитането на европейски и международни програми, проекти и договори в областта на спорта, по които министерството е страна, методически подпомага звената за изпълнение и изготвя периодични доклади, анализи, справки и информация за напредъка им пред компетентните национални и международни органи, организации и др.;
25. извършва проверки или участва в съвместни проверки с други административни звена и компетентни органи във връзка с програмите, проектите и дейностите, администрирани от дирекцията;
26. разработва показатели, анализира резултатите и изготвя предложения за повишаване на ефективността и общественото въздействие на програмите и мерките, от компетентността на дирекцията;
27. координира и подпомага организирането и развитието на ученическия и университетския спорт и организирането и провеждането на спортни дейности извън учебния план в рамките на компетентността на министерството;
28. разработва и координира мерки за насърчаване на участието във физическа активност и спорт на деца, младежи, възрастни хора, хора с увреждания и лица от уязвими групи и за преодоляване на пречките пред достъпа им до спортни дейности;
29. оказва методическо и експертно подпомагане на спортни организации, спортни училища, общини и други допустими организации по програмите и дейностите, администрирани от дирекцията;
30. изготвя становища и предложения за удостояване с държавни и други награди на спортисти, спортни специалисти, деятели и други лица с принос за развитието на спорта за всички и спорта за хора с увреждания;
31. изготвя предложения за награждаване на ученици, учители по спортна подготовка и директори на държавни спортни училища за постигнати високи резултати и съществен принос за развитието и престижа на българския спорт;
32. събира, обработва, анализира и систематизира данни и информация в областта на спорта за всички, спорта за учащи и спорта за хора с увреждания и участва в мониторинга за оценка на укрепващата здравето физическа активност;
33. извършва анализ на тенденциите, добрите европейски и международни практики и подготвя предложения за усъвършенстване на държавната политика в областта на спорта за всички, спорта за учащи, спорта за хора с увреждания и спортно-туристическата дейност; 
34. осигурява секторната експертиза при подготовката на национални позиции и при изпълнението на политиките и инициативите на Европейския съюз, Съвета на Европа, Организацията на обединените нации и други международни организации в областта на в областта на спорта за всички, спорта за учащи, спорта за хора с увреждания и спортно-туристическата дейност, съвместно с дирекция "Комуникации и международна дейност";
35. осъществява взаимодействие с други държавни институции, общините, висшите училища, спортните и други организации при разработването и изпълнението на политики и мерки за физическа активност и спорт;
36. участва в разработването на програмния формат на бюджета, средносрочната бюджетна прогноза и отчета за изпълнението на бюджета по програмите в областта на функционалната компетентност на дирекцията;
37. изпълнява и други задачи и функции, възложени с писмена заповед на министъра.
[bookmark: p40038732][bookmark: p40038733]Чл. 28.  Дирекция "Спорт за високи постижения" изпълнява следните функции:
1. взаимодейства с българските спортни федерации и други организации в областта на спорта, ведомствата и общините за осъществяване на политиката в областта на спорта за високи постижения;
2. участва в разработването и съгласуването на проекти на нормативни актове, стратегически документи, политики, програми и вътрешни актове в областта на спорта за високи постижения;
3. разработва, актуализира и администрира програми, условия, правила и процедури за предоставяне на публични средства на спортни организации и други допустими лица за олимпийска подготовка, развитие на спорта за високи постижения, кадрово осигуряване и организиране на международни спортни състезания;
4. организира приемането, проверката и оценяването на проектни предложения по програмите, администрирани от дирекцията, подготвя предложения за финансиране и договаря, наблюдава и отчита одобрените проекти;
5. осъществява наблюдение и оценка на изпълнението, резултатите и ефективността на програмите и проектите в областта на спорта за високи постижения, олимпийската подготовка и кадровото осигуряване;
6. извършва документални проверки на отчетните финансови документи относно относимостта на отчетените разходи към договорените дейности и резултати и прави предложения за последващи действия в рамките на своята компетентност;
7. оказва методическа подкрепа и координира информационния обмен с българските спортни федерации и клубове и други организации в областта на спорта;	
8. анализира спортните резултати и ефективността на предоставеното публично финансиране и изготвя предложения за усъвършенстване на програмите и мерките в областта на спорта за високи постижения;
9. координира и анализира съвместно с българските спортни федерации планирането и изпълнението на подготовката на националните и олимпийските отбори и проследява постигането на заложените спортни резултати;
10. координира подготовката и участието на официалните български делегации в олимпийски и паралимпийски игри, младежки фестивали и други международни прояви;
11. координира спортно-техническото, материално-техническото, научното, информационното, медицинското и възстановителното осигуряване на подготовката на националните отбори и спортистите за участие в олимпийски и други международни спортни състезания;
12. изготвя становища и предложения до министъра за удостояване с държавни, еднократни парични или други награди спортисти, спортни специалисти, треньори и други лица с принос в областта на спорта;
13. подготвя предложения до министъра за пожизнени месечни премии на правоимащите лица по Закона за физическото възпитание и спорта;
14. подпомага министъра при воденето на регистрите на лицензираните спортни федерации, на членуващите в тях спортни клубове, на обединените спортни клубове и техните членове, както и събира, проверява, обработва и актуализира информацията, необходима за воденето на регистрите;
15. събира, обработва, анализира и систематизира информация за подготовката, участието и представянето на българските спортисти и националните отбори на олимпийски игри, световни и европейски първенства и други значими международни спортни състезания;
16. извършва текущо пряко наблюдение по спортове,  участва в съвместни проверки с други административни звена и компетентни органи във връзка с програмите, проектите и дейностите, администрирани от дирекцията;
17. съдейства за информационното осигуряване по отношение на възможностите за участие на спортните федерации и клубове в европейски проекти и програми и други финансови инструменти в областта на спортна инфраструктура, координирано с дирекция "Инвестиционна политика";
18. подпомага министъра при разрешаване на провеждането на олимпийски игри, световни и европейски първенства и купи и на регионални спортни състезания на територията на Република България, като проверява заявления и подготвя проектите на разрешения;
19. подготвя предложения до министъра по реда на Наредбата за отпускане на парични помощи на децата на медалисти, чието право за получаване на пожизнена месечна премия е прекратено поради смърт;
20. подпомага министъра при изготвянето на мотивирани предложения за придобиване на българско гражданство от лица с особени заслуги в областта на спорта, като събира и проверява данните за спортните им резултати и постижения;
21. участва в разработването на програмите за повишаване на квалификацията на спортните специалисти в областта на спорта за високи постижения и подпомага изпълнението им;
22. осигурява секторната експертиза при подготовката на национални позиции и при изпълнението на политиките и инициативите на Европейския съюз, Съвета на Европа, Организацията на обединените нации и други международни организации в областта на спорта за високи постижения съвместно с дирекция "Комуникации и международна дейност";
23. участва в разработването на програмния формат на бюджета, средносрочната бюджетна прогноза и отчета за изпълнението на бюджета по програмите в областта на функционалната компетентност на дирекцията;
24. изпълнява и други задачи и функции, възложени с писмена заповед на министъра.
[bookmark: p40038734]Чл. 29. Дирекция "Спортна подготовка" изпълнява следните функции:
1. организира и осъществява научноизследователска и научно-приложна дейност в областта на спорта за високи постижения, основана на изследване, наблюдение и анализ на подготовката и функционалното състояние на спортистите от националните отбори, центровете за подготовка на резерва и други спортисти, включени в програми на министерството;
2. подпомага внедряването на научните достижения, съвременните методики и добрите практики в планирането, провеждането и оптимизирането на спортната подготовка;
3. организира и провежда текущи и етапни лабораторни и теренни изследвания и тестове по специализирани методики за оценка на функционалното състояние, физическата работоспособност и ефективността на спортната подготовка;
4. участва в прилагането и оценяването на методики за възстановяване след тренировъчни и състезателни натоварвания в рамките на компетентността на дирекцията;
5. анализира и оценява резултатите от проведените изследвания и ефективността на тренировъчните въздействия и изготвя препоръки за оптимизиране на подготовката на изследваните спортисти;
6. изготвя критерии и оценява функционалното, физическото и психическото състояние на спортистите в рамките на професионалната компетентност на съответните специалисти;
7. създава, поддържа и анализира база данни за резултатите от проведените изследвания, функционалното състояние, нивото на подготовка и динамиката в развитието на изследваните спортисти при спазване на изискванията за защита на личните данни и медицинската информация;
8. организира разработването на нови тестови методики за оценка на нивото на спортната подготовка съвместно с българските спортни федерации и съдейства за тяхното прилагане в практиката;
9. участва в разработването, актуализирането и прилагането на научно обосновани критерии и методики за идентифициране, подбор и проследяване на развитието на перспективни и талантливи спортисти;
10. координира с българските спортни федерации планирането и провеждането на функционалните изследвания и предоставянето и обсъждането на резултатите и препоръките от тях;
11. участва в разработването на програмния формат на бюджета и на средносрочната бюджетна прогноза на министерството и на отчета на бюджета по програмите в областта на функционалната си компетентност;
12. изпълнява и други задачи и функции, възложени с писмена заповед на министъра.
[bookmark: p40038735]Чл. 30.  Дирекция "Младежки политики" изпълнява следните функции:
1. участва в разработването, съгласуването и актуализирането на проекти на нормативни актове, стратегически и програмни документи, планове, политики и вътрешни актове в областта на младежта, подпомага прилагането на приетите актове и координира приноса на заинтересованите държавни органи, областните администрации, общините и другите заинтересовани страни при подготовката им;
2. участва в развитието и привеждането на националната нормативна и стратегическа рамка в съответствие с правото, политиките и стратегическите документи на Европейския съюз и с приложимите международни стандарти в областта на младежта;
3. инициира и организира социологически, статистически и аналитични изследвания за състоянието, потребностите, нагласите, участието и реализацията на младите хора и използва резултатите при планирането, наблюдението и оценката на младежките политики;
4. събира, обработва, анализира и систематизира данни, резултати от мониторинг и оценки, добри практики и друга информация за състоянието, потребностите, участието и реализацията на младите хора с цел разработване на политики и мерки от компетентността на министерството; 
5. осигурява методическа подкрепа и координира информационния обмен с младежките центрове, младежките организации, организациите, работещи със и за младите хора, областните администрации, общините и другите заинтересовани институции;
6. осигурява секторната експертиза при подготовката на национални позиции и при изпълнението на политиките и инициативите на Европейския съюз, Съвета на Европа, Организацията на обединените нации и други международни организации в областта на младежта съвместно с дирекция "Комуникации и международна дейност";
7. осъществява секторно и експертно сътрудничество с чуждестранни администрации, международни организации и неправителствени партньори в областта на младежките политики съвместно с дирекция "Комуникации и международна дейност";
8. разработва, организира и администрира програми, процедури и други инструменти за финансиране на младежки дейности със средства от държавния бюджет, Европейския съюз, международни организации и други допустими източници;
9. разработва и актуализира национални програми за младежта и за младежки дейности и координира тяхното изпълнение, наблюдение и оценка;
10. организира приемането, проверката и оценяването на проектните предложения по програмите, администрирани от дирекцията, предоставя методическа подкрепа на кандидатите за финансиране и координира договарянето и изпълнението на одобрените проекти;
11. осъществява мониторинг върху надлежното изпълнение на одобрените проекти;
12. извършва документални проверки и проверки на място или участва в съвместни проверки с компетентните административни звена и други органи във връзка с изпълнението на програмите, проектите и договорите, администрирани от дирекцията;
13. приема отчетите за изпълнение по сключени договори, извършва документални проверки на отчетните финансови документи относно относимостта на отчетените разходи към договорените дейности и резултати и прави предложения за последващи действия в рамките на своята компетентност;
14. поддържа информация за установените нарушения и нередности при изпълнението и отчитането на финансираните проекти и координира предприемането на последващи действия с компетентните административни звена;
15. координира и участва в изпълнението, наблюдението и отчитането на европейски и международни програми, проекти и договори в областта на младежта, по които министерството е страна, методически подпомага звената за изпълнение и изготвя периодични доклади, анализи, справки и информация за напредъка им пред компетентните национални и международни органи, организации и др.;
16. организира и координира обучения, семинари, форуми, кампании и други инициативи, свързани с младежки дейности, и подпомага и организира отбелязването на международни младежки събития;
17. организира и административно обезпечава дейността на консултативните и обществените съвети в областта на младежта към министъра и подпомага участието на младите хора и младежките организации в работата им;
18. организира съдържателното поддържане и развитие на Националната информационна система за младежта, осигурява събирането, проверката, актуализирането и публичността на информацията в нея, съвместно с дирекция "Комуникации и международна дейност", и използването на системата за планиране, наблюдение, управление и оценка на политиките за младежта;
19. поддържа списък и извършва вписването в Националната информационна система за младежта на младежките организации, национално представителните младежки организации и организациите, работещи с и за младите хора, в съответствие с приложимата нормативна уредба;
20. наблюдава и анализира развитието на европейските и международните политики, стандарти и добри практики в областта на младежта и изготвя анализи, информации, справки и предложения за тяхното прилагане в националната политика;
[bookmark: p24173969][bookmark: p40038736]21. наблюдава, анализира и разпространява информация за актуални европейски и международни програми, инициативи и финансови механизми в областта на младежта и идентифицира възможности за участие и финансиране;
22. осигурява секторната експертиза и участва в подготовката на национални позиции по въпросите на младежта за работата на Съвета по европейските въпроси и работна група 36 "Младеж и спорт", съвместно с дирекция "Комуникации и международна дейност";
23. подготвя предложения до министъра за определяне на представители на Република България в органите и механизмите за междуправителствено сътрудничество в младежкия сектор на Съвета на Европа и осигурява съдържателната подготовка и експертното подпомагане на участието им;
24. организира и координира подготовката и представянето на проектни предложения за европейско и международно финансиране в областта на младежта и участва в преговорни и координационни процеси;
25. координира разработването, актуализирането, изпълнението, наблюдението и отчитането на Националната стратегия за младежта и на плановете за нейното изпълнение и обобщава приноса на държавните органи, областните администрации, общините и другите заинтересовани страни;
26. организира събирането и обобщаването на информацията от компетентните институции и заинтересованите страни и координира разработването на доклада за младежта и на отчетите за изпълнението на плановете към Националната стратегия за младежта;
27. участва в разработването на програмния формат на бюджета, средносрочната бюджетна прогноза и отчета за изпълнението на бюджета по програмите в областта на функционалната компетентност на дирекцията;
28. изпълнява и други задачи и функции, възложени с писмена заповед на министъра.
[bookmark: p40038737]
Чл. 31. (1) Дирекция "Контрол" изпълнява следните функции:
1. подпомага взаимодействието на министерството с областните администрации, общините, регионалните структури на държавната администрация и други компетентни институции по въпросите на държавната политика в областта на младежта и спорта;
2. извършва планови, извънпланови и последващи проверки по утвърден от министъра годишен план или по негово разпореждане;
3. извършва проверки по сигнали, жалби, молби, заявления и други постъпили данни за нарушения на законодателството или на договорните задължения по програмите, администрирани от дирекции "Спорт за всички", "Спорт за високи постижения" и "Младежки политики";
4. предлага на министъра или оправомощен от него заместник-министър предприемане на действия по налагане на принудителни административни мерки и административни наказания при установяване на нарушения на Закона за физическото възпитание и спорта и нормативните актове по прилагането му;
5. предлага на министъра или на оправомощен от него заместник-министър да сезира компетентните органи при установяване на закононарушения;
6. изготвя ежегоден анализ и доклад за резултатите от контролната дейност и предложения за подобряване на нормативната уредба, административните практики и системите за контрол;
7. участва в разработването на програмния формат на бюджета, средносрочната бюджетна прогноза и отчета за изпълнението на бюджета по програмите в областта на функционалната компетентност на дирекцията;
8. изпълнява и други контролни функции, възложени писмена заповед на министъра.
(2) Служителите на дирекцията упражняват контрол върху:
1. спортните организации и други лица, които предоставят спортни услуги;
2. лица, които са получили финансово подпомагане по Закона за физическото възпитание и спорта;
3. бенефициенти по програми, проекти и други форми на финансово подпомагане, предоставени от министерството;
4. лица, които имат сключен договор за наем или за учредено право на ползване или право на строеж за спортни обекти;
5. лица, които извършват дейност по Закона за физическото възпитание и спорта, без да отговарят на изискванията му;
6. други лица, посочени в сигнал или жалба на граждани или организации, когато контролът върху тях е изрично предвиден в закон или друг нормативен акт. 
(3) При извършване на проверките служителите на дирекцията се легитимират със заповед за проверка и упражняват правомощията си по Закона за физическото възпитание и спорта.
[bookmark: p11283936]
Раздел X
Организация на работата в министерството

[bookmark: p11283937]Чл. 32.  Организацията на работата в министерството се осъществява в съответствие с нормативните актове, този правилник, вътрешни правила и заповеди на министъра.
Чл. 33. (1) Министърът по предложение на главния секретар издава вътрешни правила за организацията на документооборота в министерството.
(2) Обменът и обработването на документи в министерството се извършват приоритетно в електронна форма чрез използваните информационни системи при спазване на изискванията за електронно управление, защита на личните данни, мрежова и информационна сигурност и защита на класифицираната информация.
[bookmark: p11283938]Чл. 34. (1) Държавните служители и служителите по трудово правоотношение изпълняват възложените им функции и задачи законосъобразно, качествено и в определените срокове и отговарят пред прекия си ръководител за резултатите от работата си съобразно длъжностните характеристики.
(2) При изпълнение на служебните си задължения служителите взаимодействат с другите административни звена, предоставят своевременно необходимата информация и спазват изискванията за защита на личните данни, служебната, класифицираната и другата защитена от закона информация, както и правилата за мрежова и информационна сигурност.
(3) Служителите са длъжни да уведомяват непосредствения си ръководител за възникнали обстоятелства, които могат да възпрепятстват или забавят изпълнението на възложените им функции и задачи.
[bookmark: p11313184]Чл. 35. (1) За образцово изпълнение на служебните си задължения държавните служители могат да бъдат награждавани с отличия по реда на Закона за държавния служител.
(2) Награждаването на служителите в министерството се извършва със заповед на министъра.
[bookmark: p24173971]Чл. 36. Директорите на дирекции и ръководителите на административните звена, пряко подчинени на министъра, ръководят, организират, контролират, планират, координират, отчитат се и носят отговорност за дейността и за изпълнението на задачите на съответната дирекция и административно звено в съответствие с определените с правилника функции.
[bookmark: p11283941][bookmark: p11283942][bookmark: p11283943]Чл. 37. Достъпът и пребиваването на външни лица в административната сграда на министерството се осъществяват при условията и по реда на утвърдените от министъра вътрешни правила за охрана и пропускателен режим при спазване на изискванията за сигурност и защита на личните данни.
[bookmark: p11283944]Чл. 38. Приемното време на министъра, заместник-министрите и главния секретар се определя със заповед на министъра и се оповестява на интернет страницата на министерството и на достъпно място в административната му сграда.
[bookmark: p11283945]Чл. 39. (1) Работното време на служителите в администрацията на министерството е 8 часа дневно и 40 часа седмично при 5-дневна работна седмица.
(2) Работното време на служителите е с променливи граници, като началото на работния ден е в периода от 7,30 до 10,00 ч. и се осигурява задължително отработване на 8 часа дневно.
(3) Служителите ползват обедна почивка 30 минути между 12,00 и 14,00 ч.
(4) Министърът може да установи и друго работно време за служители от определени административни звена с цел осигуряване на необходимите условия за изпълнение на функциите на министерството и на администрацията му.
(5) Министърът може да възлага на служителя извършването на работа от разстояние за не повече от два дни от работната седмица, при съобразяване на характер на работата и дейността на отделните звена и служители съгласно функциите, определени в този правилник и утвърдените длъжностни характеристики.
[bookmark: p33263963]Чл. 40. (1) Предложенията и сигналите могат да се подават писмено или устно, лично или чрез упълномощен представител, по пощата, по телефон, по електронна поща или чрез друг официално обявен електронен канал и се регистрират по установения ред.
(2) Не се образува производство по анонимни предложения и сигнали и по сигнали за нарушения, извършени преди повече от две години, освен когато в специален закон е предвидено друго.
(3) Предложенията за усъвършенстване на организацията и дейността на административните звена се разглеждат от съответните им ръководители, като препис може да бъде изпратен и до министъра.
(4) Сигналите за злоупотреба с власт, корупция, лошо управление на държавно имущество или други незаконосъобразни действия или бездействия се подават:
1. до министъра, когато се отнасят до служители на министерството или до ръководители на административни звена;
2. до съответния ръководител на административно звено или до министъра, когато сигналът се отнася до служители на тези звена;
3. до Министерския съвет, когато сигналът се отнася до министъра като административен орган, като по преценка на подателя сигналът може да се подаде и чрез министъра.
(5) Предложенията и сигналите, които са подадени до некомпетентен орган, се препращат на компетентните органи не по-късно от 7 дни от постъпването им, освен когато има данни, че въпросът вече е отнесен и до тях, за препращането се уведомява подалият сигнала или предложението.
(6) Сигналът не може да бъде разглеждан и решаван от органа или длъжностното лице, срещу чиито действия или бездействия е подаден, освен в предвидените от закона случаи.
[bookmark: p11283946]
ЗАКЛЮЧИТЕЛНА РАЗПОРЕДБА
[bookmark: p46885978]Параграф единствен. Правилникът се приема на основание чл. 42, ал. 4 от Закона за администрацията.

[bookmark: p46885979][bookmark: p46885980][bookmark: p46885981][bookmark: p46887129][bookmark: p46885983][bookmark: p46885984][bookmark: p46885985][bookmark: p49276355][bookmark: p49276356]Приложение към чл. 13, ал. 2
Численост на персонала в административните звена на Министерството на младежта и спорта – 182 щатни бройки

	Политически кабинет
	9

	Главен секретар
	1

	Служител по сигурността на информацията
	1

	Звено за вътрешен одит
	6

	Инспекторат 
	3

	Обща администрация
	52

	в т.ч.:
	

	дирекция "Правно, административно и информационно обслужване"
	22

	дирекция "Финанси"
	17

	дирекция "Комуникации и международна дейност"
	13

	Специализирана администрация
	110

	в т.ч.:
	

	дирекция "Инвестиционна политика"
	18

	дирекция "Спорт за всички"
	20

	дирекция "Спорт за високи постижения"
	22

	дирекция "Спортна подготовка"
	12

	дирекция "Младежки политики"
	19

	дирекция "Контрол"
	19


 

